Počiatek, Ján, minister dopravy, výstavby a regionálneho rozvoja SR (2015-09-24):
Ďakujem za slovo, pán predsedajúci. Vážené dámy, vážení páni, mám pocit, že treba krátko zareagovať na to, čo tu odznelo. A na úvod treba povedať, že som veľmi prekvapený a sklamaný, že opozícia je proti príchodu tak významnej investície na Slovensko. Myslel som si, že investícia, ktorá prinesie významné množstvo pracovných príležitostí nielen priamo, ale aj nepriamo v rozsiahlej sieti subdodávateľov, samozrejme, že aj v iných regiónoch a po celom Slovensku, ako aj u rôznych poskytovateľov služieb v danom regióne, nebude takto prízemne opozíciou spochybňovaná. Keď si tu vypočujem slová, ako napr. povedal pán Zajac, že je to veľmi nízka investícia, tak to nechápem, ako môže sedieť vo finančnom výbore, pretože ministerstvo financií odhaduje potenciálny prínos k rastu HDP na úrovni až 0,4 percenta. Ak toto teda je bezvýznamné, tak potom už neviem, čo je významné. Ak takúto investíciu nazývajú špinavým kšeftom, tak to je naozaj dôkaz úplnej bezradnosti opozície, degradovať tak významnú investíciu takýmto prízemným spôsobom. Čo sa týka ochrany vlastníkov, a keď hovoríte o tom, že kedy skrátené konanie, kedy áno, kedy nie, viete, že v skrátenom konaní sme prijali novelu zákona, kedy je možné v katastri po vyhlásení strategickej investície urobiť plombu, aby práve nedošlo k špekulatívnym prekupovaniam. Reagovali sme tak práve na to, čo tu dlhodobo vyriešené nebolo. Navyše to, že vlastníci naletia nejakým priekupníkom, nemôže štát úplne vyriešiť, keďže môže každý so svojím majetkom nakladať podľa svojej vlastnej vôle. Napríklad ale, tiež poznámka k pánovi Zajacovi, pri D4, R7 dlhodobo vyzývame vlastníkov, aby nepredávali pozemky priekupníkom, ale či tak spravia, my už ovplyvniť nemôžeme. Mimochodom, informácia o tom, že či tie informácie sú verejné alebo neverejné pri D4 a vôbec vo všeobecnosti pri trasovaní diaľnic, sú verejné a to by ste, pán Zajac, mohli tiež vedieť. Už územné konanie je predsa verejná aktivita a bez územného konania nie je ani určená definitívna trasa, čiže nemôžeme pristúpiť k výkupu. Čo sa týka, krátko k tomu, že je dostatok vraj času na to, aby sa to riešilo bez skráteného konania, že by mali ísť hlavne teda inam. Súkromní investori dnes pri investíciách takéhoto rozsahu si môžu vyberať, kam pôjdu, a samozrejme, že si aj kladú podmienky. Ak si opozícia myslí, že my ich dotlačíme do toho, že pôjdu niekam inam, keď už vyhodnotili konkrétnu lokalitu ako optimálnu aj napriek tomu, že sme im ponúkali viacero lokalít, tak to je absolútna neznalosť súčasnej doby a správania sa súkromného sektoru, čo aj chápem, lebo mnohí nikdy nič iné nerobili, ako sa motali niekde v SZM a potom v politike a nikdy v súkromnej sfére ani nefungovali. A na to, že či sme servilní a že aký je rozsah pomoci, treba pripomenúť, že rozsah štátnej pomoci bude schvaľovať Európska komisia. A to, že budú vznikať nové negatívne efekty a že sa o tom nehovorí, keď prichádzali iné automobilky, alebo keď ste robili vy nejaké takéto aktivity, tiež si nepamätám, že by tu boli nejaké rozsiahle diskusie a obzvlášť nie na túto tému, takže naozaj v mnohých prípadoch vy máte veľmi krátku pamäť. Takže na záver chcem len povedať, že si myslím, že je fakt tragédia, ak opozícia takúto významnú investíciu nepodporuje. Ja by som sa na ich mieste naozaj tešil, ale zjavne už nie je možné očakávať od opozície nič, čo je jednoznačne v prospech Slovenska. Ďakujem, skončil som.